呈武氏表兄
作者：廖行之
朝代：宋

paragraphs: 我家蒸湘東復東，君嘗過我從嫗翁。
我時總角君未冠，相與遊戲如鴻濛。
無何君作十年別，遠指沅水云能窮。
兒時豈識銷黯事，聚散過眼回頭空。
衡陽以西大酉麓，其間不及馬牛風。
向來往往二十載，音問無計隨鱗鴻。
吾翁得官夜郎郡，盡室隨牒溪山中。
故應喜近栖碧老，豈謂一疾銘幽宮。
箕裘頼有七男子，華萼競秀階庭豐。
爾來得得步相訪，磊落玉樹何玲瓏。
固知乃翁已無憾，有子足勝王家戎。
團圞夜話得相屬，幸勿別去輕匆匆。
即今山城二月半，李花能白桃能紅。
陽和薰蒸著草木，駘蕩天冶春融融。
繁華不足悅我眼，獨以文字忻磨礱。
男兒胸中負志業，聲價直欲高恒嵩。
立身揚名我輩事，肯逐斥鷃甘蒿蓬。
篇詩慇懃丐領畧，但愧骫骳言非工。